চাপাইনবাবগঞ্জের চাষী মোহাম্মদ রমজান আলী এই প্রতিবেদককে তার এলাকার স্থানীয় জাতের ধানের কথা জানান। তিনি বলেন, ভাদইধান অর্থাৎ সোনাপুটি, শনি, ষাইটা, শঙ্খবটি, ভইরা ধান আগ থেকে চাষ করে আসছি। এতে কোন সার ব্যবহার করি না। মাসকলাই বিঘাতে তিন থেকে চার মণ ধান চাষ করি। ভাদই ধান যখন কাটি,  ভাদ্র মাসের পনের থেকে বিশ তারিখ হয়ে গেলে ওই ধান আর জমিতে থাকে না। আমরা কেটে ফেলি। এ সময়ে কিন্তু বন্যা হতে পারে। ভাদ্র মাস বা আশ্বিনের পনের তারিখ পর্যন্ত বন্যা থাকতে পারে। এরপর কলাই বুনে দিলে কোন খাটনি নাই, নিড়ানি নাই; কোন পরিশ্রম ছাড়াই এ ফসল আমরা পাই। গোবর, কম্পোজ (কম্পোস্ট) সার দেই। বিষ তো দে-ই না। কেউ তর্ক করতে আসলে তাকে ক্ষেতে নিয়ে যাই। বলি দেখ, বিষ ছাড়া ধান হয়েছে। আর তোরা তো খাটবি না। বাবুর মত পকেটে টাকা লইয়া গিয়া বিষ কিনে আনবি। আমার বাড়িতে এখন নিমের বীজ আছে। নিমের বীজ বিষের কাজ করে। নিমগাছের ফল পড়লে সেটা  কুড়িয়ে ঘরে রেখে দিতে হবে। বোরো ধান লাগানোর পর গুড়া করে ক্ষেতে ছিটিয়ে দিলে তার গন্ধে কোন পোকা ক্ষেতে আসবে না। কিন্তু কোম্পানিগুলা আমাদের সাথে সারের ব্যবসা করছে, বীজের ব্যবসা করছে।